Петър Жеков

Петър Петров Жеков е български футболист, централен нападател. Той е първият от тримата българи, носители на „Златната обувка“ – 1969 г. Голмайстор на „А“ футболна група в България рекордните 6 пъти. През 2016 г. е член на Надзорния съвет на ЦСКА.

Биография 
Роден е на 10 октомври 1944 г. в с. Книжовник, Хасковско. Играл е за Химик (Димитровград) (1962 – 1963), Берое (1963 – 1968) и ЦСКА (1968 – 1975).

Успехи 
С екипа на ЦСКА Жеков е 5-кратен шампион на България през 1969, 1971, 1972, 1973 и 1975 година и 4-кратен носител на купата на България през 1969, 1972, 1973 и 1974 г. Голмайстор на първенството с Берое през 1967 г. с 21 гола и през 1968 г. с 31 гола, както и с ЦСКА през 1969 г. с 36 гола, 1970 г. – 31, 1972 г. – 27 и 1973 г. – 29. Носител на „Златната обувка“ през 1969 г. с 36 попадения, на „Сребърната обувка“ през 1970 г. и „Бронзовата“ през 1973 г. В турнира за КЕШ играе в 14 мача и вкарва 7 гола, за КНК има 5 мача и 2 гола. Според класацията на Международната федерация по футболна история и статистика той е под № 97 в първата стотица на голмайсторите в света.

Жеков е „Заслужил майстор на спорта“ от 1965 г. Завършва ВИФ. Носител е на сребърен „Орден на труда“ през 1968 г. Той е вторият голмайстор в клубното първенство на България за всички времена (след Мартин Камбуров), притежаващ невероятен нюх към гола и стрелящ към вратата при всяка възможност и от всяко положение.

Треньорска кариера: помощник-треньор на ЦСКА (1985 – 1990 и април-май 1994) и старши треньор на Хебър (1976/77), Добруджа (1991/92 в „А“ група), Ямбол и Вихрен (треньор и генерален мениджър през сезоните 2005/06 и 2006/07).

Международна кариера 
Жеков записва 14 мача с 3 гола за юношеския национален отбор на България до 19 години и 2 мача за младежкия тим, преди да дебютира за мъжкия състав през 1964 г. Две години по-късно попада в 22-мата избраници на чешкия селекционер Рудолф Витлачил за Световното първенство в Англия през 1966 г., на чийто финали играе в 1 мач. След това с 4 гола става голмайстор на най-силната ни кампания за европейско първенство през 1968 г., когато България стига до епични четвъртфинални сблъсъци с Италия. Първият и единствен капитан на български отбор, играл на финал на голям турнир – олимпиадата в Мексико през 1968 г. Участва и в 1 мач от финалите на Световното първенство в Мексико през 1970 г. Играе за националния отбор до 1973 г., като записва общо 44 мача с 25 попадения.

Статистика по сезони

Любопитни факти 
 Започва футболния си път в Химик (Димитровград) като вратар и защитник, за първия отбор дебютира като халф и чак след преминаването си в Берое заиграва като нападател.
 През сезон 1967/68 г. става първият футболист, отбелязал повече от 30 гола в „А“ група в рамките на една кампания – вкарва 31 попадения.
 През календарната 1968 г. забива цели 84 гола – 40 за първенство, 7 за Купата на Съветската армия, 1 за Балканската клубна купа, 12 за националния тим и 24 в неофициални срещи на България, Берое и ЦСКА.
 1970 година вкарва два гола за ЦСКА срещу Барселона, при победа на „армейците“ с 4:1 в коледен приятелски мач. Холандският треньор на каталунците Ринус Михелс обявява, че желае да стартират преговори за привличането на Жеков в Барселона, но трансферът не е позволен от управляващите в България.
 На 27 май 1971 г. участва в прощалния мач на легендарния съветски вратар Лев Яшин като част от сборния отбор на Европа. Бележи и гол.
 В кариерата си има общо 23 гола срещу Левски (София) – 12 с фланелката на Берое и 11 с тази на ЦСКА.
 Приключва състезателната си кариера едва на 30 години през 1974 г. Бенефисът му е в мач срещу Черно море (Варна).
 През 1996 г., на 52 години е картотекиран в Берое. Играе в 6 мача и вкарва 3 гола във „В“ група.
 Държи рекорда за най-много вкарани голове за ЦСКА – 144.
 Държи рекорда за най-много вкарани голове в „А“ група – 253 до 13 септември 2021 г., когато Мартин Камбуров го задминава.

Юбилей 
На 10 октомври 2014 г. Петър Жеков навършва 70 години. По този случай е награден със „Златна топка“ от Пресклуб „България“ и получава плакет от Министерството на спорта. Българският футболен съюз не поздравява юбиляра. Жеков изразява учудването си на пресконференцията, че няма представител на БФС.
В чест на известния нападател на стадион „Българска армия“ се провежда детски спортен празник, а след това се играе мач между ЦСКА и Раднички Ниш. Тържеството завършва с честване на 70-годишния юбилей на Петър Жеков на пистата на стадиона.

Смърт 
Умира в съня си на 78 години. Смъртта му е обявена на 18 февруари 2023 г.

Източници 

Български футболисти
Български олимпийски медалисти
Футболисти на Димитровград
Футболисти на Берое
Футболисти на ПФК ЦСКА (София)
Български треньори по футбол
Национална спортна академия
Хора от област Хасково
Спортисти на летните олимпийски игри 1968